Metzingen

**Metzeng** [medseŋ] odr **Metzenga** isch a wirddabärgischa Sdadd em Graes Reidleng. Metzeng mid saene 22.000 Aewonor (2017) leid am Fuas vo dor Reidlengor Alb, am Auslaof vom Ermsdaal. Metzeng håd zwåe Beinãma: 

Wäaga saem Wahrzåecha, de siba Keldora am Keldornblatz, håd Metzeng dor Beinãma **Siba-Keldora-Sdadd**. Dor Wae-Ãbau håd scho emmor a gwissa Roll en dor Sdadd gsbiild. Dor Metzengor Wae isch zsẽma mid-em Reidlengor dor sidlichsde en Wirddabärg.  

Wäaga saene ibor 80 (!) Outlet-Shops vo älle bedeidende Klåedorfirmena ond Premiom-Marga, dor haechsda därardicha Konzendraziõ en ganz Deidschland, nennd sich Metzeng ao **OutletCity**. Ãgfanga håd-s mål mid-em Fabrikvorkaof vo dor Firma Hugo Boss, dui må bis haed en Metzeng dorhoem isch. Enzwischa isch d Sdadd an jedem Wochaende reglmäsich voolgsdobfd mid bis zo zäadaused Schnäbbles-Jägor uff oemål, sälbsd aus Japan ond China kommed-se. 

## Geografi ond Geologi

Metzeng leid zendral en Bada-Wirddabärg, ogfär 30 km sidlich vo Sduagord. Mor kã brima nãfaara, ibor d B27/B312 vo dor A8 (Karlsrua - Sduagord - Ulm) ond vom Flugblatz Sduagord här, ond mid-em Regional-Express Sduagord - Dibenga äll halba Sdond. 

Metzeng isch mid-ma Ãdåel vo 80,2 % vo saenor Fleche am Biosphäragebiid Schwäbisch Alb bedåelichd. Drotzdem isch-s an de Sidheng vom Ermsdaal so warm, dass då no dor Wae waggsd. Om d Sdadd rom håd-s ausordem no relativ viil Sdraeobsdwiisa. 

Om Metzeng rom geid-s edliche Iborräsd vom so gnannda Schwäbischa Vulkan. Am bekanndesda isch dor Jusi (672,8 m i.NN.), em Nåchborflägga Kohlbärg gläaga. Abor ao dor Floriansbärg ond dor Gråfabärg ghaered dorzua, båede em Nåchborflägga Gråfabärg gläaga. 

## Sdadddåel
Zo Metzeng ghaered d Sdadd sälbor, ond dia frijor sälbsdendiche Flägga Nuihausa ond Glems. Nåch-em Zwåeda Wäldgriag baud wårda send uff Metzengor Gmarkong dia zwåe Sidlonga Haugarae (Haugenrain) ond Neigreid (Neugreuth). Fir Nuihausa ond Glems geid-s åegene Ortschaftsrät mid-ma Ortsvorstehor. 

Ondorgange send em Sdaddgebiid d Wiasdong Brenningen; em Sdadddåel Nuihausa on Hof, där må vormuadlich em 14. Jårhondord em Glosdor Zwiifalda ghaerd håd; ond en Glems d Flägga Ondoror Hof ond Oboror Hof. 

## Nåchborgmaendena
An Metzeng grenzed ã (vo Norda aus, em Uhrzaegor nåch): Riadrich, Gråfabärg (båede Landgraes Reidleng), Kohlberg, Neiffa (båede Landgraes Essleng), Deddeng, Sankt Johann, Ẽneng ond Reidlen (älle Landgraes Reidleng). 

Metzeng håd d Funkziõ vom-a Middlzendrom en dor Regiõ Näggor-Alb fir d Sdadd Aurich, fir Deddeng, Grabasdedda, Gråfabärg, Hilba, Riadrich ond Remorsdoe.

## Wahla
Ergäbnis vo de Landdaagswahla seid 2006: 

1 2006: WASG, seid 2011: Die Linke

## Schwäbisch en Metzeng
Metzeng ghaerd zom aehaedlicha zendralschwäbischa Dialäggdgebiid. Ondor de eldore Leid, ao ondor solche, må aersd nåch-em Zwåeda Wäldgriag uff d Wäld komma send, kã-mor beim familiära Schwätza no alde Verbalforma wia "är fluigd" (fliegt), "luigd" (lügt), "schluisd" (schliest) ond so weidor haera. 

Als schwäbische Schreiborenna aus ond en Metzeng wåes-mor: 
* Rosemarie Bauer (* 1936), a Kunsdmålore ond Schreibore, dui må Gedicht em schwäbischa Dialäggd vorfassd
* Doris Oswald (* 1936), a schwäbischa Mundartdichdore

## Leid
* Barbara Wurster (* 1970), Schauschiilere

## Bildor

Datei:Metzingen RathausFront.jpg|S Rådhaus vo 1668
Datei:Metzingen Martinskirche.jpg|D Martinskirch
Datei:Kelter metzingen.jpg|Oena vo de siba Keldora
Datei:Metzingen-Apotheke.jpg|D Alda Apothek


## Liddratur
* *Württembergisches Städtebuch*; Band IV Teilband Baden-Württemberg Band 2 aus „Deutsches Städtebuch. Handbuch städtischer Geschichte – Im Auftrage der Arbeitsgemeinschaft der historischen Kommissionen und mit Unterstützung des Deutschen Städtetages, des Deutschen Städtebundes und des Deutschen Gemeindetages, hrsg. von Erich Keyser, Stuttgart, 1961
* *Metzingen. Informationsbroschüre*, 12. Auflage, Mering: WEKA-Info-Verlag, 2005, 48 S.

## Wäbblenks

* Offiziälla Internetseid vo dor Sdadd Metzeng

## Fuasnoda